LOXLEY ร่วงเกือบ 8% นิวโลว์ในรอบกว่า 1 ปี กังวล Q4 ตั้งสำรองฯเพิ่ม
LOXLEY ร่วงเกือบ 8% นิวโลว์ในรอบกว่า 1 ปี กังวล Q4 ตั้งสำรองฯเพิ่ม โดยปิดตลาดฯวันนี้ ราคาอยู่ที่ระดับ 2.40 บาท ลบ 0.20 บาท หรือ 7.69% สูงสุดที่ 2.60 บาท ต่ำสุดที่ 2.34 บาท มูลค่าการซื้อขายที่ 87.89 ล้านบาท 
21 ธ.ค. 2560

ผู้สื่อข่าวรายงานว่า หุ้นบริษัท ล็อกซเล่ย์ จำกัด (มหาชน) หรือ LOXLEY ปิดตลาดฯวันนี้ ราคาอยู่ที่ระดับ 2.40 บาท ลบ 0.20 บาท หรือ 7.69% สูงสุดที่ 2.60 บาท ต่ำสุดที่ 2.34 บาท มูลค่าการซื้อขายที่ 87.89 ล้านบาท ทั้งนี้ราคาหุ้นปรับตัวลดลงต่ำสุดในรอบ 1 ปี 7 เดือน นับตั้งแต่ราคาหุ้นอยู่ที่ระดับ 2.40 บาท เมื่อวันที่ 16 พ.ค.59

ด้าน นาวสาวนารี อภิเศวตกานต์ ผู้ช่วยกรรมการผู้จัดการวิเคราะห์หลักทรัพย์ บล.ฟิลลิป เปิดเผยกับ “ข่าวหุ้นธุรกิจออนไลน์” ว่าปัจจัยที่ส่งผลให้ราคาหุ้นปรับตัวลงแรงในวันนี้ โดยคาดการณ์ว่าบริษัทฯอาจมีการตั้งสำรองค่าใช้จ่ายในไตรมาส 4/60 เป็นจำนวนมากเหมือนเช่นการตั้งสำรองในไตรมาส 3/60 ที่ผ่านมา และอาจเป็นปัจจัยกดดันให้ผลประกอบการปี 2560 ออกมาไม่สดใส
อนึ่ง จากการตรวจสอบของ “ข่าวหุ้นธุรกิจออนไลน์” พบว่าผลประกอบการในงวด 9 เดือน ปี 2560 มีกำไร 135.13 ล้านบาท เทียบกับช่วงเดียวกันของปีก่อนมีกำไร 275.41 ล้านบาท 
ขณะเดียวกัน จากการตรวจสอบงบการเงินในไตรมาส 3/60 พบว่า บริษัทฯมีค่าใช้จ่ายในการขายและบริหารอยู่ที่ 782 ล้านบาท เพิ่มขึ้นร้อยละ 50 เมื่อเทียบกับงวดเดียวกันของปีก่อนที่ 520 ล้านบาท ส่วนใหญ่มาจากการตั้งสำรองหนี้สงสัยจะสูญของบริษัทย่อย(บมจ.ล็อกซเล่ย์ ไวร์เลส) สำหรับลูกหนี้ค้างชำระจากสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) จำนวน 247 ล้านบาท
ดังนั้นเป็นที่น่าจับตาว่าในไตรมาส 4/60 บริษัทฯจะทำการตั้งสำรองหนี้สงสัยจะสูญอย่างมีนัยสำคัญเหมือนเช่นไตรมาส 3/60 ที่ผ่านมา